Peter Kofod (DF), 2024-01-24:
Nej tak.
Dansk Folkeparti kan ikke stemme for at sende forsvaret af sted på den mission, som regeringen lægger op til i beslutningsforslagene.
Vores modstand tager et andet udgangspunkt end det, regeringen sikkert har ønsket at drøfte i dag.
Vi tager udgangspunkt i den etbenede pirat, som Danmark efter en militæroperation ud for Afrika nu har givet ophold.
Vi er trætte af, at danskerne bliver trådt under fode af gedehyrder, tæppebankere og etbenede pirater.
Vi er trætte af, at Danmark bliver varmestue for slyngler og kriminelle, der er beskyttet af internationale konventioner, skatteborgerfinansierede menneskerettighedsadvokater og politisk korrekthed, som langt de fleste herinde underkaster sig, og ikke kan sendes ud af Danmark.
Vi er trætte af at give husly til islamister, ekstremister og kriminelle.
Den garanti har regeringen ikke villet give; den garanti vil et flertal i Folketinget ikke give; men den garanti har vi brug for for at kunne stemme ja.
Og derfor ender vi med at stemme nej.
I går fik vi nyheden om, at den etbenede pirat Lucky har fået ophold i Danmark, til trods for at han af domstolen er dømt for at bringe danske soldaters liv i fare.
Vi giver altså husly og velfærd til de selv samme mennesker, som vores politikere sender forsvaret i krig for at bekæmpe.
Det er dumt og uansvarligt, synes vi.
Det undrer mig, at regeringen ikke får løst det her problem.
Jeg beklager, at jeg har inddraget de højere magter, men det er et citat fra statsministeren, og det fortsætter: »Jeg kan knap forklare det.
Jeg synes, at det er træls.
Jeg synes ikke, at han hører hjemme i Danmark.«
Godt så.
Hvorfor har den her regering så ikke lært af tidligere fejl?
Vi kan ende i præcis samme situation igen, men til den tid er det nok politisk ligegyldigt.
Når der er folketingsvalg igen, er statsministeren sikkert blevet formand for Det Europæiske Råd og er videre.
Hvilket forsvar sender vi så af sted?
Og hvordan har forsvaret det egentlig i dag?
Jeg er ked af at sige det, men det er jo nedgraderet, det er gammelt, det er slidt, det er underbemandet og udfordret.
For nylig kom det så frem, at man end ikke havde noget at skyde med i Nordatlanten og ikke har haft det i mange år.
Et af de store problemer herinde er, at flertallet af politikere generelt har alt for store udenrigspolitiske ambitioner om at redde verden og alt for små økonomiske ambitioner for forsvaret og for faktisk at redde forsvaret og passe på de ansatte, der gør forsvaret godt, og som vi skylder en meget stor tak og anerkendelse.
Lad os nu redde vores eget forsvar, før vi begynder at redde verden.
Jeg har meget stor sympati for, at man fra amerikansk og vestlig side vil slå meget hårdt ned på houthierne i Yemen, Irans forlængede arm.
Det er sådan set nobelt.
Derfor bliver det et nej fra os.
Men jeg vil gerne sige til de mænd og kvinder, der skal af sted: Vi er stolte af jer, vi er glade for jer, og vi anerkender jeres store bidrag og høje faglige niveau.
I har vores fulde opbakning og støtte, også selv om Dansk Folkeparti ikke kan støtte forslagene.
For selv om man er imod regeringens forslag, kan man jo godt være for Danmarks soldater.
Vi ønsker jer en god rejse, og at I passer på jer selv og kommer hjem i god behold.
Tak for ordet.